P. Hrušovský, podpredseda NR SR: (2002-03-13):
J. Cuper, poslanec: Vážené panie poslankyne, vážení páni poslanci. Za normálnych okolností by skrátené legislatívne konanie o návrhu zákona v tomto parlamente nebolo ničím mimoriadnym, pretože v tomto parlamente sa prerokúvalo v tomto období funkčnom veľmi veľa návrhov zákonov, ktoré mali ešte menší dôvod na to, aby sa prerokovali v skrátenom legislatívnom konaní. Tento návrh zákona pána ministra spravodlivosti je však niečím výnimočným, pretože pán minister spravodlivosti si chcel za každú cenu presadiť svoju predstavu a ako to býva uňho zvykom, neobzerá sa na rokovací poriadok a Ústavu Slovenskej republiky. Pán minister, slová o tom, že ak by sme neschválili návrh zákona o Súdnej rade Slovenskej republiky, z vašich úst vyznievajú, žiaľbohu, ako farizejstvo, pretože vy sám ste robili všetko, aby pôvodný návrh zákona, ktorý vrátil prezident republiky do tohto parlamentu, neschválili, a ešte počas prerokovania prezidentom vráteného návrhu zákona ste si vynútil na vláde, aby súhlasila s vaším návrhom zákona a dali ste ho do parlamentu. To bola prvá protiústavnosť. Druhá je samotné rokovanie o dnešnom návrhu zákona, ktorý ste do parlamentu predložili. Poukazovanie na to, že budú porušené základné ľudské práva a slobody, je naozaj z vašich úst farizejstvom, pretože vy nesiete zodpovednosť za to, že 34 sudcov príde o svoje funkcie, aj keby sme rovno dnes schválili tento váš návrh zákona. Jednoducho, už nemôžete stihnúť ani jeden z termínov, ktorými by ste to zachránili, ak chcete postupovať v súlade so zákonom. Ale skutočná podstata vášho konania spočíva úplne v niečom inom. Chcete, aby aj po vašom odchode z ministerstva ostalo také zloženie súdnej rady, ktorá bude poplatná vám, v ktorej budú sedieť vaši exponenti. Takže netreba, pán minister, hovoriť o tom, že budú porušené základné ľudské práva a slobody, lebo budú aj tak porušené. Vy na tom máte vinu, lebo odkedy ste nastúpili do funkcie ministra spravodlivosti Slovenskej republiky, vari ani ste inak nekonali ako tak, že by ste neporušili nejaký zákon vo svojej činnosti, najmä zákon o sudcoch a prísediacich. Poukazovať na to, že rokovať o tom istom zákone, ktorý raz Národná rada odmietla, sa má až po šiestich mesiacoch, by bolo nosením dreva do lesa, pretože rokovací poriadok jednoznačne hovorí o tom, že ak Národná rada neschváli návrh zákona, najbližšie môže ísť do parlamentu až o šesť mesiacov. Samozrejme, vy ste na ústavnoprávnom výbore poslancov vládnej väčšiny prinútili k tomu, že dali iný výklad, ktorý sa nezhoduje s rokovacím poriadkom a jeho výkladom, najmä jeho časti, ktorá má názov Rokovanie o návrhoch zákonov, teda o deviatej časti, kam explicitne patrí aj rokovanie o návrhoch zákonov, respektíve zákonov vrátených prezidentom, ktoré, ak sú vrátené do Národnej rady prezidentom, a nie sú znova schválené, ostávajú v každom prípade v polohe návrhov zákonov, pretože im jednoducho chýbajú publikačné náležitosti a nevstupujú do účinnosti. Vy ste ako minister spravodlivosti znalý človek práva a jeho svojvoľné porušovanie nectí úrad ministra spravodlivosti. Ako potom môžete žiadať o sudcov, aby postupovali zákonným spôsobom, ak vy sám ste príkladom porušovania zákonov Slovenskej republiky! Pokiaľ ide o samotný návrh zákona. Samozrejme, že vám nevyhovoval regionálny princíp najmä z toho dôvodu, že by v ňom boli zastúpení zrejme aj iní sudcovia ako sudcovia zo Združenia sudcov Slovenskej republiky, pretože Združenie sudcov Slovenskej republiky je stavovskou organizáciou, ktorá slúži výlučne vám, ktorú vedie váš exponent, ktorého ste presadili do funkcie takisto protiprávnym spôsobom, keď bol nehanebným spôsobom zdiskreditovaný bývalý podpredseda Najvyššieho súdu sudca Štefanka, ktorého ste odstránili z úradu neústavným alebo protiústavným spôsobom, čo sa vám nepodarilo zrealizovať už pri predsedovi Najvyššieho súdu. Vám nevyhovoval regionálny princíp najmä z toho dôvodu, že podľa vašich predstáv by tam mali sedieť iba sudcovia zo Združenia sudcov Slovenskej republiky. A to sa dá, samozrejme, presadiť iba týmto návrhom zákona, ktorý protiprávnym a protiústavným spôsobom strkáte na rokovanie tomuto parlamentu a predpokladám, že sa nájdu aj vo vládnej koalícii ľudia, ktorým bude vaše počínanie proti vôli a že si natoľko budú vážiť ústavu a zákony Slovenskej republiky, že jednoducho nebudú súhlasiť s návrhom na skrátené legislatívne konanie, pretože s takým návrhom zákona, pán minister, môžete prísť do parlamentu najskôr o šesť mesiacov! Najskôr o šesť mesiacov je možné rokovať o zriadení Súdnej rady Slovenskej republiky. Neváľajte na nikoho zodpovednosť za to, že Súdna rada nemôže byť kreovaná! Je to výlučne vaša zodpovednosť, vy ste za to zodpovedný a ja sa nečudujem, že tak vehementne tu strážite už druhý alebo tretí deň toto parlamentné kvórum, aby ste presadili návrh na skrátené legislatívne konanie, pretože, jednoducho, počínali ste si protizákonným a svojvoľným spôsobom a stav, ktorý nastal v súčasnosti v justícii, vás robí zodpovedným za nezvolenie 34 sudcov Slovenskej republiky alebo ich prevolenie na doživotie a, samozrejme, aj za to, že sudcovská rada nemôže byť kreovaná ako orgán, ktorý by riešil tieto budúce personálne otázky v obsadzovaní sudcov alebo ich navrhovaní za sudcov Slovenskej republiky. Ďakujem za pozornosť. (Potlesk.)